প্রবল যুদ্ধ চলছে। মুক্তিযোদ্ধাদের কয়েকজন শহীদ হয়েছেন। অনেকে আহত হয়েছেন। একটি বাড়ির ছাদ থেকে মেশিনগানের গুলি ছুটে আসছে। জাহাঙ্গীর মেশিনগান স্তব্ধ করার জন্য তাৎক্ষণিক সিদ্ধান্ত নেন। বাম হাতে এসএমজি ও ডান হাতে একটি গ্রেনেড নিয়ে ক্রলিং করে রাস্তা পার হয়ে যান। ওই বাড়ির সামনে গিয়ে মেশিনগান লক্ষ্য করে গ্রেনেড ছোড়েন। মেশিনগানে পোস্ট ধ্বংস হয়ে যায়। সঙ্গে সঙ্গে রাস্তার পাশের আরেকটি বাড়ি থেকে শত্রুর স্নাইপারের গুলি বিদ্ধ করে জাহাঙ্গীরকে। তিনি রাস্তার ওপর পড়ে যান। কপালে গুলি লাগার কারণে মুখ দিয়ে গলগলিয়ে রক্ত বের হয়। পাকিস্তানি সেনাদের পজিশনের সামনে মৃত্যুবরণ করে তিনি তাদের বুঝিয়েছিলেন স্বাধীনতার স্বপ্ন কত গভীর। পাকিস্তানি সেনারা তাঁর মৃতদেহ উল্টিয়ে দেখে ফেলে রেখে চলে যায়। তাঁকে দেখে বোঝার উপায় ছিল না যে তিনি একজন অফিসার, তিনি পরেছিলেন একটি ছাই রঙের জামা, সবুজ রঙের লুঙ্গি, কোমরে বাঁধা ছিল গামছা, পায়ে ছিল কালো রঙের পিটি সু। শরীরজুড়ে ছিল রক্ত।